ไฟแนนซ์ทูเดย์
ข่าวลือในแวดวงการเงินช่วงนี้ถี่ชะมัด มีทั้งเรื่องดีและไม่ดี
19 ส.ค. 2554

ข่าวลือในแวดวงการเงินช่วงนี้ถี่ชะมัด มีทั้งเรื่องดีและไม่ดี
...ได้ฉายา วอลเปเปอร์ ไปซะแล้ว สำหรับคุณพี่ พิสิฐ เสรีวิวัฒนา รองผู้อำนวยการแบงก์ออมสิน ที่จะยืนอยู่ข้างหลัง เลอศักดิ์ จุลเทศ ผู้อำนวยการแบงก์ออมสิน ในฐานะผู้ปฏิบัติงานเสมอ ไม่เคยล้ำหน้าผู้อำนวยการให้ใครหมั่นไส้ นี่แหละคนเป็นงาน
...ช่วงนี้คนในแวดวงการเงินเกิดสมองไหลอีกรอบ เจอพลังดูดจากแบงก์กรุงศรีอยุธยา ใครที่ไม่สบายใจกับที่ทำงานเก่า ก็หิ้วกระเป๋าไปทำงานที่ใหม่สบายใจเฉิบ ได้ตำแหน่งใหญ่ขึ้น เงินเดือนมากขึ้น ก็ว่ากันไป




...ธนาคารซีไอเอ็มบี ไทย โปรโมต ปนุท ณ เชียงใหม่ ผู้ช่วยกรรมการผู้จัดการใหญ่ สายบริหารความเสี่ยง ขึ้นเป็นรองกรรมการผู้จัดการใหญ่ สายบริหารความเสี่ยง และ วรการ เทพเฉลิม ผู้ช่วยกรรมการผู้จัดการใหญ่ ด้านวาณิชธนกิจ ขึ้นเป็นผู้ช่วยกรรมการผู้จัดการใหญ่อาวุโส รักษาการสายบรรษัทธุรกิจ มีผลตั้งแต่ 1 มิ.ย. แต่เพิ่งมาส่งข่าวเมื่อวานนี้ 
...ฟิทช์ เรทติ้งส์ ประกาศคงอันดับเครดิตสกุลเงินต่างประเทศระยะยาวของธนาคารกรุงเทพ ที่ “BBB+” แนวโน้มอันดับเครดิตมีเสถียรภาพฟิทช์ เรทติ้งส์กรุงเทพฯ/สิงคโปร์ 13 มิถุนายน 2554: ฟิทช์ เรทติ้งส์ ประกาศคงอันดับเครดิตสากลสกุลเงินต่างประเทศระยะยาวของธนาคารกรุงเทพ (BBL) ที่ ‘BBB+’ แนวโน้มมีเสถียรภาพ รายละเอียดอันดับเครดิตแสดงอยู่ด้านล่าง 
อันดับเครดิตของ BBL สะท้อนถึงผลการดำเนินงาน คุณภาพสินทรัพย์ และระดับของสำรองหนี้สงสัยจะสูญที่มีการปรับตัวดีขึ้นอย่างต่อเนื่อง รวมทั้งความสามารถของธนาคารในการที่จะรักษาสถานะเงินกองทุนและสภาพคล่องให้อยู่ในระดับที่แข็งแกร่ง นอกจากนี้อันดับเครดิตของธนาคารยังคำนึงถึงฐานเงินฝากและเครือข่ายในการดำเนินธุรกิจที่มั่นคงและฟิทช์เชื่อว่าสถานะทางการเงินของ BBL มีความแข็งแกร่งเพียงพอที่จะสามารถรองรับผลกระทบจากการปรับตัวลงอย่างรุนแรงของคุณภาพสินเชื่อ
อันดับเครดิตสากลสกุลเงินต่างประเทศระยะยาว ปัจจุบันอยู่ในอันดับเดียวกันกับเพดานอันดับเครดิตของประเทศไทย และสูงกว่าอันดับเครดิตสกุลเงินต่างประเทศของประเทศไทยอยู่ 1 อันดับ เนื่องจากความแข็งแกร่งของสถานะทางการเงินของตัวธนาคาร รวมถึงการถือครองพันธบัตรรัฐบาลไทยที่ยังอยู่ในระดับไม่สูงนัก และการที่มีการถือหุ้นโดยรัฐบาลไทยในจำนวนที่จำกัด โอกาสที่อันดับเครดิตสากลสกุลเงินต่างประเทศระยะยาวจะได้รับการปรับขึ้นมีจำกัด นอกจากจะมีการปรับตัวของผลประกอบการที่ดีขึ้นอย่างต่อเนื่องและมีนัยสำคัญ และระดับของเพดานอันดับเครดิตของประเทศไทยได้รับการปรับขึ้น ขณะเดียวกันผลกระทบในเชิงลบต่ออันดับเครดิตอาจเกิดจากการที่สินเชื่อมีการกระจุกตัวเพิ่มขึ้นอย่างต่อเนื่องและมีการเติบโตอย่างรวดเร็ว ซึ่งอาจทำให้เกิดความเสี่ยงที่คุณภาพสินทรัพย์หรือสภาพคล่องจะมีการปรับตัวอ่อนแอลง หรือหากมีการถือครองพันธบัตรรัฐบาลไทยในระดับที่สูงเกินไป อย่างไรก็ตามฟิทช์มองว่าความเป็นไปได้ที่จะเกิดสถานการณ์ดังกล่าวในระยะสั้นถึงปานกลางมีไม่มากนัก ซึ่งสะท้อนโดยแนวโน้มอันดับเครดิตมีเสถียรภาพ
เนื่องจากขนาดและความสำคัญของ BBL ต่อระบบการเงินและเศรษฐกิจ ฟิทช์เชื่อว่ามีความเป็นไปได้สูงที่ธนาคารจะได้รับการสนับสนุนจากรัฐบาล หากมีความจำเป็น 
ธนาคารมีผลประกอบการที่แข็งแกร่งในปี 2553 และในไตรมาสที่ 1 ของปี 2554 เนื่องจากการเติบโตของสินเชื่ออยู่ในระดับสูง ค่าใช้จ่ายในการตั้งสำรองหนี้สงสัยจะสูญที่ลดลง และประสิทธิภาพในการควบคุมค่าใช้จ่ายที่ดีขึ้น ในปี 2554 ฟิทช์คาดว่าผลประกอบการของธนาคารจะยังคงแข็งแกร่งอย่างต่อเนื่อง โดยมีปัจจัยสนับสนุนจากความสามารถในการปล่อยสินเชื่อธุรกิจรายใหญ่และการเติบโตของเศรษฐกิจ และการที่ธนาคารมีการขยายธุรกิจไปในภูมิภาคเอเชียมากกว่าธนาคารคู่แข่ง ทำให้ BBL ได้รับผลประโยชน์จากการเติบโตอย่างแข็งแกร่งของเศรษฐกิจในภูมิภาค
คุณภาพสินทรัพย์มีการปรับตัวดีขึ้นอย่างต่อเนื่อง โดยสินเชื่อที่ไม่ก่อให้เกิดรายได้และสินเชื่อที่จัดชั้นกล่าวถึงเป็นพิเศษมีการปรับตัวลดลงมาอยู่ที่ 3.3% และ 1.5% ของสินเชื่อรวม เนื่องจากการบริหารสินเชื่อที่ดีของ BBL ขณะเดียวกันระดับของสำรองหนี้สงสัยจะสูญยังคงแข็งแกร่งที่สุดในอุตสาหกรรม และรวมทั้งเมื่อเทียบกับธนาคารอื่นในภูมิภาค อยู่ที่ระดับ 170% ณ สิ้นเดือนมีนาคม 2554 โดยมีสำรองทั่วไปในระดับที่สูงซึ่งสามารถรองรับความเสี่ยงทางด้านเครดิตในอนาคตได้ ฟิทช์คาดว่าคุณภาพสินทรัพย์ของ BBL จะยังคงปรับตัวดีขึ้นอย่างต่อเนื่อง โดยมีปัจจัยสนับสนุนได้แก่ การที่ธนาคารมีระบบการบริหารความเสี่ยงทางด้านเครดิตที่ดี มีการบริหารสินเชื่ออย่างรัดกุม และเศรษฐกิจในประเทศมีการเติบโตมากขึ้น
นอกจากนี้ BBL ยังมีฐานเงินฝากที่มั่นคงและสภาพคล่องที่แข็งแกร่ง โดยมีการพึ่งพาแหล่งเงินทุนจากตลาดทุนในระดับที่ไม่สูง แม้จะนับรวมการออกตราสารหนี้จำนวน 1.2 พันล้านเหรียญสหรัฐ ในไตรมาสที่ 4 ปี 2553 เพื่อรองรับความต้องการใช้เงินทุนที่เป็นสกุลเงินต่างประเทศ สถานะเงินกองทุนของ BBL ยังคงอยู่ในระดับที่แข็งแกร่งโดยมีอัตราส่วนเงินกองทุนชั้นที่ 1 อยู่ที่ 12.3% และอัตราส่วนส่วนของผู้ถือหุ้นต่อสินทรัพย์อยู่ที่ 11.9% ณ สิ้นเดือนมีนาคม 2554 นอกจากนี้เงินกองทุนยังมีคุณภาพสูงเนื่องจากไม่มีการออกตราสารหนี้กึ่งทุน ฟิทช์คาดว่าธนาคารจะสามารถรักษาระดับเงินกองทุนที่แข็งแกร่งได้ต่อไป เนื่องจากกลยุทธ์ในการเติบโตของสินทรัพย์ในระดับพอประมาณ และมีอัตราการจ่ายเงินปันผลที่ไม่สูงนัก 
BBL เป็นธนาคารที่ใหญ่ที่สุดในประเทศไทย โดยมีส่วนแบ่ง 18% ของตลาดสินเชื่อ และ 20% ของตลาดเงินฝาก ของธนาคารที่จดทะเบียนในประเทศไทย ณ สิ้นปี 2553 ธนาคารถูกก่อตั้งในปี 2487 โดยตระกูลโสภณพนิช ซึ่งสัดส่วนการถือหุ้นได้ลดลงอย่างมีนัยสำคัญตั้งแต่วิกฤตการณ์ทางเศรษฐกิจปี 2540 ธนาคารมีเครือข่ายธุรกิจที่แข็งแกร่งในกลุ่มลูกค้าธุรกิจขนาดใหญ่ และลูกค้าธุรกิจขนาดกลางและขนาดย่อม และมีการขยายไปในกลุ่มลูกค้ารายย่อยอย่างต่อเนื่อง
...พนักงานชั้นบริหารของแบงก์กสิกรไทยทุกคน จะได้รับคู่มือการเป็นหัวหน้างานแบบกสิกรไทย โดยมีมาตรฐานว่าทั้งเก่งงานและเก่งคน โดยต้องแสดงออกด้วย 11 พฤติกรรม คือ ใส่ใจให้โอกาส ตั้งเป้าสอดคล้องเหมาะสม แนะนำตรงประเด็นมีเหตุผล ให้รางวัลอย่างเหมาะสม ยกย่องชมเชยตามโอกาส สร้างการยอมรับเปลี่ยนแปลง
...ต่อมาก็ต้องติดตามงานอย่างสม่ำเสมอ ส่งเสริมและรับฟังความคิดเห็นผู้ใต้บังคับบัญชา ประสานสร้างความสัมพันธ์ ช่วยแก้ปัญหาพึ่งพาได้ และสร้างการยอมรับไว้วางใจจากพนักงาน ใครทำได้ไม่ครบก็ตกเกณฑ์ หน่วยงานไหนจะเอาไปใช้บ้างก็เชิญตามสบาย